|  |  |  |
| --- | --- | --- |
|  |  |  **Saksfremlegg** |
|  |  | Arkivreferanse: 2025/1726-1Saksbehandler: Janne Lynghaug |
|  |  |  |
| **Saksnummer:** | **Møtedato:** | **Utvalg:** |
|  |  | Plan- og næringsutvalget |

# Planoppstart kommunedelplan helse, omsorg og velferd 2025 - 2036

## Kommunedirektørens innstilling:

* Forslag til planprogram for kommunedelplan Helse, omsorg og velferd sendes ut på høring og legges ut på offentlig ettersyn, jfr plan- og bygningsloven § 11- 13. Det kunngjøres samtidig ny planoppstart
* Vedtaket fattes med hjemmel i Kommunelovens § 5-3 om delegering, samt Brønnøy kommunes delegeringsreglement vedtatt av kommunestyret i sak PS 36 den 30.04.2025

**Bakgrunn for saken:**

Det legges fram et forslag til planprogram for arbeidet med en ny kommunedelplan for Helse, omsorg og velferd. Kommunedelplan for helse, omsorg og velferd er en tematisk kommunedelplan. Utarbeiding av denne er et oppdrag fastsatt i kommunen sin planstrategi 2026- 2036, der det står at Brønnøy kommune skal utarbeide kommunedelplan for helse, omsorg og velferd i 2025. Behovet for en slik plan er også omtalt i kommuneplanen sin samfunnsdel 2025-2036, som sammen med kommuneplanen sin arealdel er det overordnede styringsdokumentet i kommunen. Innen helse, omsorg og velferd er det mange ulike tjenester. Det er behov for klare mål, effektiv bruk av ressurser og tydelige prioriteringer i hele organisasjon og innen hvert fagområde.

Det har stadig blitt flere oppgaver som skal løses i kommunene. Samhandlingsformen, kommunereform, nasjonale planer og endre lovverk har skapt press på tjenestene våre. Det er forventet at vi skal løse utfordringer i egen kommune, dette med bakgrunn i at det er det lokale samfunnet som kjenner utfordringene best og kan sette i verk de beste tiltakene. Vi må være i forkant av endringene, og må derfor ha fokus på forebyggende arbeid og tidlig intervensjon. Dette vil være en gevinst både med tanke på individperspektivet; bruker får hjelp tidlig, og i et samfunnsperspektiv med tanke på innsats og kostnad. Ny folkehelselov krever at kommunen skal fremme innbyggerne sin helse, trivsel, gode sosiale og miljømessige forhold og bidra til å forebygge psykisk og somatisk sykdom, skade, utjevne ulikheter i sosial helse og skal være med å verne innbyggerne mot faktorer som kan ha negativ innvirkning på helsen.

Brønnøy kommune står foran en krevende tjenesteytelse med små rammer til å løse store oppgaver. Demografien har endret seg, og går i retning av at det blir flere som trenger tiltak og færre som kan være tjenesteytere. For å kunne løse utfordringene må vi satse på et effektivt og nytenkende tjenesteapparat. Dette vil vi kunne gjøre gjennom å ha fokus på struktur, organisasjon, omstilling, rekruttering, beholde og kompetanseutvikling. Velferdsteknologi vil være en viktig utvikling som prioriteres med egen delplan.

Gjennom planarbeidet vil vi avdekke hva som er de største utfordringene for å nå mål vi setter oss, og vi vil arbeide med å velge ut satsingsområder som må prioriteres. Helsedag 2025 vil være med å styre planarbeidet. Til slutt vil vi sette opp tiltak for å imøtekomme det vi avdekker av utfordringer. De ulike områdene som vil bli jobbet med i planen er innen hjemmetjenestene, hjemmehjelp, sykehjem, legetjenesten, legevakt, fysio, ergo, hjelpemiddellageret, velferdsteknologi, storkjøkken, ROP, Miljøtjenesten, MTT tjenesten og NAV.

**Planprogrammet**

For alle kommuneplaner skal det som ledd i varsling av planoppstart utarbeides et planprogram som grunnlag for planarbeidet. Planprogrammet skal beskrive formålet med planarbeidet, planprosessen med frister og deltakere, opplegg for medvirkning, hva for alternativ som vil bli vurdert samt behovet for utredninger.

Planprogrammet trekker avslutningsvis opp rammer for de plandokumentene som skal utarbeides, og hvordan informasjon og medvirkning skal ivaretas i de ulike fasene av planprosessen. Lovverket Plan og bygningsloven (PBL)legger detaljerte føringer for arbeidet med en kommunedelplan. Rettslig hjemmel for en slik «delplan» av kommuneplanen er gitt i PBL § 11-1, 3.avsnitt: Det kan utarbeides kommunedelplan for bestemte områder, temaer eller virksomhetsområder. I PBL § 11-4 er det angitt at bestemmelser i § 11-12 til 11-15 om behandling av kommuneplan også skal gjelde for kommunedelplaner. I PBL § 4-1 er det gitt regler for hvordan planprogram skal utarbeides: (utdrag) For alle regionale planer og kommuneplaner, og for reguleringsplaner som kan få vesentlige virkninger for miljø og samfunn, skal det som ledd i varsling av planoppstart utarbeides et planprogram som grunnlag for planarbeidet.

Planprogrammet skal gjøre rede for formålet med planarbeidet, planprosessen med frister og deltakere, opplegget for medvirkning.

Forslag til planprogram sendes på høring og legges ut til offentlig ettersyn normalt samtidig med varsling av planoppstart. Planprogrammet fastsettes ordinært av planmyndigheten.

Planprogrammet har vært behandlet i eldrerådet, utvalg for Helse, oppvekst og kultur og i kommunestyret henholdsvis den 7. 9. og 30.04.2025.

**Formålet med planen**

Kommunedelplan skal være et politisk styringsdokument i arbeidet med å utvikle et godt og kvalitetssikret tilbud for Brønnøy kommune. Målet med planarbeidet er, med utgangspunkt i dagens situasjon og befolkningsprognoser, å foreta overordnede valg og prioriteringer for fremtidens helse- og omsorgstilbud i kommunen. Planarbeidet skal også legge grunnlaget for utvikling av tverrfaglig samarbeid og målrettet kompetanseutvikling og rekruttering i det videre arbeidet på feltet.

Planen skal redegjøres for dagens situasjon og synliggjøre de utfordringene kommunen står overfor de kommende årene. Den skal bidra til valg av gode strategier for å møte framtiden med et bærekraftig tjenestetilbud. Det er forventet at det i fremtiden vil være et skifte i ressursinnsatsen – fra dagens situasjon med reparasjon og behandling, til en ny fremtid hvor forebyggende arbeid, tidlig innsats og en aktiv pasient- og brukerrolle er i sentrum.

Strukturen i kommuneplanens samfunnsdel er organisert i kapitler etter bærekrafts dimensjonene sosial bærekraft, økonomisk bærekraft og bærekraftig miljø og klima. FNs bærekrafts mål 17, “samarbeid for å nå målene” må legges vekt på for å sikre sosial rettferdighet, god helse og stanse klimaendringer og naturmangfold i en sammenheng

Satsningsområdene i kommuneplanens samfunnsdel:

Brønnøysamfunnet legger vi til rette for miljøvennlig liv og klimatilpasning

Verdiskapning og næringsutvikling er viktig for Brønnøysamfunnet

Brønnøysamfunnet er et attraktivt, inkluderende og fremtidsrettet lokalsamfunn.

Sitat hentet fra kommuneplan, samfunnsdel: *«Utvikle Brønnøy som en attraktiv og helsefremmende kommune som møter fremtidens behov for bolig, møteplasser og fysisk aktivitet».*

En kommunedelplan for helse, omsorg og velferd vil bidra til å nå satsningsområder i kommuneplan Samfunnsdel. Planen skal være et verktøy for strategisk retning av tjenestene og en ledetråd for tjenestene vi driver, og den skal gi grunnlag for et helhetlig og koordinert tjenestetilbud. Planen bygger også på FN’s bærekraftsmål nr. 3, 4 og 17;

  

* Tiltak som favner bredt i befolkningen er best for folkehelsen
* Legge til rette for at folk skal komme seg ut i naturen der man bor
* Fokus på forebygging
* Skape et aktivt idretts- og kulturmiljø som gir fysisk og psykisk helsegevinst
* Følge opp reformen «Leve hele livet» - for et godt liv, hele livet

Brønnøy kommune har i dag en Helse- og omsorgsplan 2018 – 2028 med fem gode strategier der innsats skal settes nederst i omsorgstrappen. Dagens strategier vil være utgangspunkt i det videre arbeidet og er;

1. 101 år i egen bolig
2. Sjef i eget liv
3. Enklere liv
4. Legge liv til årene
5. Rett kompetanse på rett plass til rett tid

## Vurdering:

Brønnøy kommune står overfor betydelig utfordringer når det gjelder å opprettholde en bærekraftig drift av helse- og omsorgstjenestene. Demografiske endringer, økte krav til tjenesteyting og begrensede ressurser krever en nytenkende og effektiv tilnærming til organisering og oppgavedeling. For å møte disse utfordringene, er det nødvendig å gjennomgå og vurdere dagens tjenester og organisering med fokus på følgende områder:

• Effektiv ressursbruk

• Forebyggende arbeid og tidlig inn

• Velferdsteknologi

• Samarbeid med frivillige organisasjoner

• Kompetanseutvikling

• Tverrfaglig samarbeid

• Individuelle behovsvurderinger

Ved å fokusere på disse områdene kan Brønnøy kommune sikre en bærekraftig drift av helse- og omsorgstjenesten, møte fremtidens utfordringer og gi innbyggerne den beste omsorgen.